Na temelju članka 36. Statuta Grada Makarske (Glasnik Grada Makarske, 8/18 i 14/18) Gradsko vijeće Grada Makarske na \_\_\_ sjednici održanoj dana \_\_\_\_\_\_\_\_\_\_\_ 2020.g., donosi

**ODLUKU**

**o oslobađanju od plaćanja zakupnine/naknade za poslovne prostore u vlasništvu Grada Makarske**

**Članak 1.**

Ovom Odlukom utvrđuju se uvjeti i način oslobađanja od plaćanja zakupnine/naknade (u daljnjem tekstu: zakupnina) za poslovne prostore u vlasništvu Grada Makarske, kao mjera suzbijanja negativnih gospodarskih posljedica nastalih u uvjetima proglašene epidemije bolesti COVID-19, uzrokovane virusom SARS CoV-2 na području Republike Hrvatske, uslijed koje su nastupile posebne okolnosti, koje se nisu mogle predvidjeti i na koje se nije moglo utjecati, a koje ugrožavaju život i zdravlje građana, imovinu veće vrijednosti, narušavaju gospodarsku aktivnost i uzrokuju znatnu gospodarsku štetu.

**Članak 2.**

Zakupnici/korisnici (u daljnjem tekstu: zakupnici) poslovnih prostora u vlasništvu Grada Makarske, kojima je Odlukom **Stožera civilne zaštite Republike Hrvatske**o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja(NN br. 32/20) obustavljen rad, zbog posebnih okolnosti iz prethodnog članka, oslobađaju se od plaćanja zakupnine za mjesece ožujak, travanj i svibanj 2020.g.

Oslobađanje od plaćanja zakupnine iz prethodnog stavka provodi se bez podnošenja zahtjeva, po službenoj dužnosti od strane Upravnog odjela za financije i proračun.

**Članak 3.**

Zakupnici iz prethodnog članka,kojima nije obustavljen rad Odlukom **Stožera civilne zaštite Republike Hrvatske**iz prethodnog članka**,**zbog posebnih okolnosti iz članka 1. ove Odluke, mogu se osloboditi od plaćanja zakupnine za mjesece ožujak, travanj i svibanj 2020.g., podnošenjem zahtjeva Upravnom odjelu za komunalne djelatnosti, podsljedećim uvjetima:

* da imaju pad prihoda/primitaka najmanje 50%, za razdoblje od 01. ožujka do 31. svibnja 2020.g., u odnosu na isto razdoblje prethodne godine, a koji se odnosi na poslovni prostor za koji se podnosi zahtjev,
* da na dan podnošenja zahtjeva nemaju dospjelih dugovanja prema Gradu Makarska, po bilo kojoj osnovi. Smatra se da zakupnik nema dospjelih dugovanja, ako je iznos dospjelog duga manji od 200,00 kuna.

**Članak 4.**

Zahtjev, iz prethodnog članka,zakupnici mogu podnijeti zaključno do 30. lipnja 2020.g., uz dostavu dokaza o ispunjavanju uvjeta iz članka 3. ove Odluke.

Zahtjev se podnosi elektroničkim putem na adresu elektroničke pošte Grada Makarske pisarnica@makarska.hr ili pisarnica2@makarska.hr ili putem pošte na adresu Grad Makarska,Upravni odjel za komunalne djelatnosti.

Na temelju podataka koje dostavi podnositelj zahtjeva te podataka kojim raspolaže Grad Makarska, nadležni odjel će, u jednostavnom i žurnom postupku, utvrditi ispunjenje uvjeta za oslobađanje od plaćanja zakupnine, sukladno odredbama ove Odluke te o osnovanosti zahtjeva obavijestiti podnositelja zahtjeva elektroničkim putem ili na drugi prikladan način. Nadležni odjel može, ukoliko to smatra potrebnim, od podnositelja zahtjeva tražiti i dodatne dokaze o ispunjavanju propisanih uvjeta, izdane od nadležnog tijela.

Ako se naknadno utvrdi da je podnositelj zahtjeva ostvario pravo djelomičnog oslobađanja od plaćanja zakupnine dostavom netočnih ili lažnih podataka, primijenit će se odredbe o odgovornosti propisane zakonom, a mjera oslobađanja od plaćanja zakupnine i njezini učinci će se poništiti.

**Članak 5.**

Za zakupnike koji su ostvarili pravo oslobađanja od plaćanja zakupnine, sukladno odredbama ove Odluke, Upravni odjel za financije i proračun stornirat će račune za mjesece ožujak, travanj i svibanj 2020.g. za zakup/korištenje poslovnog prostora.

Za već podmirene račune za zakupninu za mjesece ožujak, travanj i svibanj 2020.g. neće se vršiti povrat sredstava, već će se pretplaćenom zakupninom podmiriti sljedeće mjesečne zakupnine do visine pretplaćenog iznosa.

**Članak 6.**

Na temelju ove Odluke zakupnici će se osloboditi plaćanja zakupnine, bez sklapanja aneksa postojećih ugovora o zakupu poslovnog prostora.

**Članak 7.**

Ova Odluka stupa na snagu prvog dana od dana objave u Glasniku Grada Makarske.

Klasa:372-03/20-01/2

Ur.broj: 2147/01-03/3-20-2

Makarska, \_\_\_\_\_\_\_\_\_\_\_\_\_\_\_\_\_2020.g.

PREDSJEDNIK GRADSKOG VIJEĆA

Marko Ožić-Bebek, dr.med.

**O b r a z l o ž e n j e**

Dana 11. ožujka 2020. godine Ministar zdravstva donio je Odluku o proglašenju epidemije bolesti COVID-19 uzrokovane virusom SARS-CoV-2, Klasa:011-02/20-01/143, Ur.broj:534-02-01-2/6-20-01, na području čitave Republike Hrvatske.

Nastavno na prethodno navedenu Odluku Ministra zdravstva, Stožer civilne zaštite Republike Hrvatske dana 19. ožujka 2020. godine donio je Odluku o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja (NN br. 32/20), koja Odluka je stupila na snagu danom donošenja.

Slijedom navedenoga, zbog nastupanja posebnih okolnosti na području Republike Hrvatske, koje nedvojbeno predstavljaju višu silu, kao i ugrozu života i zdravlja građana, imovine veće vrijednosti te ujedno narušavaju gospodarsku aktivnost i uzrokuju znatnu gospodarsku štetu, ocjenjuje se opravdanim donošenje predložene Odluke o djelomičnom oslobađanju od plaćanja zakupnine/naknade za poslovne prostore u vlasništvu Grada Makarske.

Predloženom Odlukom propisuju se uvjeti i način oslobađanja od plaćanja zakupnine/naknade za poslovne prostore u vlasništvu Grada Makarske, kao mjera suzbijanja negativnih gospodarskih posljedica nastalih u uvjetima proglašene epidemije bolesti COVID-19, uzrokovane virusom SARS CoV-2 na području Republike Hrvatske.

Člankom 2. predložene Odluke propisano je djelomično oslobađanje od plaćanja zakupnine za mjesece ožujak, travanj i svibanj 2020.g. za zakupnike poslovnih prostora, kojima je Odlukom **Stožera civilne zaštite Republike Hrvatske**o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja(NN br. 32/20) zbog posebnih okolnosti obustavljen rad,

Za takve zakupnike predloženo je da se djelomično oslobađanje od plaćanja zakupnine provede po službenoj dužnosti, bez podnošenja zahtjeva.

Nadalje, člankom 3. predložene Odluke propisana je i mogućnost djelomičnog oslobađanja od plaćanja zakupnine za mjesece ožujak, travanj i svibanj 2020.g. za zakupnike kojima citiranom Odlukom **Stožera civilne zaštite Republike Hrvatske,**nije obustavljen rad, pod uvjetom da imaju pad prihoda/primitaka od najmanje 50% u razdoblju od 01. ožujka do 31. svibnja 2020. godine, u odnosu na isto razdoblje prethodne kalendarske godine, za taj poslovni prostor te ako nemaju dospjelih dugovanja prema Gradu Makarska.

Člankom 4. propisuje se nadalje da ti obveznici trebaju podnijeti zahtjev nadležnom odjelu Grada i dostaviti dokaze o ispunjavanu propisanih uvjeta, najkasnije do 30.06.2020., a propisane su i pravne posljedice davanja netočnih ili lažnih podataka.

Člancima 5. i 6. predložene Odluke propisan je način provedbe djelomičnog oslobađanja od plaćanja zakupnine za zakupnike koji su za to ostvarili pravo.

Obzirom da se radi o mjeri koja zahtijeva hitnu provedbu, iz osobito opravdanih razloga, sukladno članku 73. stavku 4. Zakona o lokalnoj i područnoj (regionalnoj) samoupravi („Narodne novine“ [33/01](https://www.zakon.hr/cms.htm?id=260), [60/01](https://www.zakon.hr/cms.htm?id=261), [129/05](https://www.zakon.hr/cms.htm?id=262), [109/07](https://www.zakon.hr/cms.htm?id=263), [125/08](https://www.zakon.hr/cms.htm?id=264), [36/09](https://www.zakon.hr/cms.htm?id=265), [36/09](https://www.zakon.hr/cms.htm?id=266), [150/11](https://www.zakon.hr/cms.htm?id=267), [144/12](https://www.zakon.hr/cms.htm?id=268), [19/13](https://www.zakon.hr/cms.htm?id=285), [137/15](https://www.zakon.hr/cms.htm?id=15727), [123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763)) stupanje na snagu ove Odluke predlaže se prvog dana od dana objave u Glasniku Grada Makarske.

Slijedom navedenog, predlaže se Gradskom vijeću usvojiti predloženu Odluku.

Gradonačelnik

Jure Brkan, dipl.oec.